CELEX: C2005/031/18
Language: el
Date: 2005-02-05 00:00:00
Title: Υπόθεση C-486/04: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, ασκηθείσα στις 25 Νοεμβρίου 2004

5.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 31/9
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, ασκηθείσα στις 25 Νοεμβρίου 2004
   (Υπόθεση C-486/04)
   (2005/C 31/18)
   Γλώσσα διαδικασίας: η ιταλική
   Η Επιτροπή των Ευρωπαϊκών Κοινοτήτων, εκπροσωπούμενη από τους M. Van Beek, F. Louis και A. Capobianco, άσκησε στις 25 Νοεμβρίου 2004, ενώπιον του Δικαστηρίου των Ευρωπαϊκών Κοινοτήτων, προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ιταλική Δημοκρατία παρέβη τις υποχρεώσεις που απορρέουν από το άρθρο 2, παράγραφος 1, και από το άρθρο 4, παράγραφοι 1, 2 και 3 της οδηγίας 85/337/ΕΟΚ (1), όπως αυτή τροποποιήθηκε με την οδηγία 97/11/ΕΟΚ (2), επειδή
               
                           1.
                        
                        
                           δεν υπέβαλε σε διαδικασία εκτιμήσεως των περιβαλλοντικών επιπτώσεων, κατά την έννοια των άρθρων 5 έως 10 της τροποποιημένης οδηγίας 85/337/ΕΟΚ, το σχέδιο εγκαταστάσεων ταφής καυσίμων προερχομένων από απόβλητα και βιομάζες στην Massafra (Taranto), εγκαταστάσεων που εμπίπτουν στο παράρτημα Ι της τροποποιηθείσας με την οδηγία 95/11/ΕΟΚ οδηγίας 85/337/ΕΟΚ,
                        
                     
                           2.
                        
                        
                           δεν θέσπισε κανονιστική ρύθμιση [άρθρο 3, παράγραφος 1, στοιχεία i) και l) της από 3 Σεπτεμβρίου 1999 πράξεως του πρωθυπουργού η οποία τροποποιεί το παράρτημα Α του προεδρικού διατάγματος της 12ης Απριλίου 1996] αποκλείουσα από τη διαδικασία εκτιμήσεως των περιβαλλοντικών επιπτώσεων ορισμένα σχέδια που εμπίπτουν στο παράρτημα Ι της τροποποιημένης οδηγίας 85/337/ΕΟΚ (σχέδια εγκαταστάσεων αξιοποιήσεως επικινδύνων και μη επικινδύνων αποβλήτων με ημερήσια δυναμικότητα άνω των 100 τόνων εφόσον υπάγονται σε απλουστευμένη διαδικασία κατά την έννοια του άρθρου 11 της οδηγίας 75/442/ΕΟΚ), και
                        
                     
                           3.
                        
                        
                           θέσπισε κανονιστική ρύθμιση [άρθρο 3, παράγραφος 1, στοιχεία i) και l) της από 3 Σεπτεμβρίου 1999 πράξεως του πρωθυπουργού η οποία τροποποιεί το παράρτημα Α του προεδρικού διατάγματος της 12ης Απριλίου 1996], η οποία, προκειμένου να ελέγχεται αν σχέδιο εμπίπτον στο παράρτημα ΙΙ της τροποποιημένης οδηγίας 95/337/ΕΟΚ πρέπει ή όχι να υποβληθεί σε εκτίμηση περιβαλλοντικών επιπτώσεων, καθορίζει απρόσφορο κριτήριο υπό την έννοια ότι ενδέχεται να εξαιρούνται από τον ΦΠΑ σχέδια που έχουν σημαντική περιβαλλοντική επίπτωση·
                        
                     
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Η Επιτροπή υποστηρίζει ότι η Ιταλική Δημοκρατία παρέβη τις υποχρεώσεις που υπέχει βάσει της οδηγίας 85/337/ΕΟΚ, όπως αυτή τροποποιήθηκε με την οδηγία 97/11/ΕΟΚ, για τους λόγους που εκτίθενται στο αιτητικό της προσφυγής της.
   
      (1)  ΕΕ L 175 της 5/7/1985, σ. 40.
   
      (2)  ΕΕ L 73 της 14/3/1997, σ. 5.